《水调歌头 次韵荷净亭小集》
宋代·汪晫

落日水亭静，藕叶胜花香。时贤飞盖，松间喝道挟胡床。

暑气林深不受，山色晚来逾好，顿觉酒尊凉。妙语发天籁，幽眇亦张皇。

射者中，弈者胜，兴悠长。佳人雪藕，更调冰水赛寒浆。

惊饵游鱼深逝，带箭山禽高举，此话要商量。溪上采菱女，三五傍垂杨。

作者简介：（1162—1237）徽州绩溪人，字处微。幼丧父，事母及祖母甚孝。宁宗开禧中曾游京师，后栖隐山中，结庐名环谷。郡守闻其博学多通，欲见之，以编氓辞。卒，门人私谥康范先生。尝辑《曾子全书》、《子思子全书》。有《康范诗集》。